b'\n_START_ARTICLE_\nBoligst\xc3\xb8tte\n_START_SECTION_\nBoligst\xc3\xb8ttens form\n_START_PARAGRAPH_\nBoligst\xc3\xb8tte udbetales i Danmark i udgangspunktet enten som boligsikring eller boligydelse. I nogle tilf\xc3\xa6lde kan den ogs\xc3\xa5 udbetales som l\xc3\xa5n._NEWLINE_Boligydelse er for husstande, hvor der bor personer, der f\xc3\xa5r udbetalt folkepension eller f\xc3\xb8rtidspension, hvis den er tilkendt, eller der er p\xc3\xa5begyndt en sag herom inden 1. januar 2003._NEWLINE_Boligsikring er for \xc3\xb8vrige husstande, herunder efterl\xc3\xb8nsmodtagere og personer, der er tilkendt f\xc3\xb8rtidspension efter 1. januar 2003.\n_START_SECTION_\nAns\xc3\xb8gning og udbetaling\n_START_PARAGRAPH_\nAns\xc3\xb8gningen i Danmark har siden 1. marts 2013 v\xc3\xa6ret behandlet af Udbetaling Danmark, som ogs\xc3\xa5 siden samme dato har foretaget udbetalingen af boligst\xc3\xb8tte. F\xc3\xb8r 1. marts 2013 havde kommunerne ansvaret for processen.\n_START_SECTION_\nFinansiering\n_START_PARAGRAPH_\nBoligst\xc3\xb8tte finansieres i Danmark af staten og hjemkommunen:_NEWLINE_S\xc3\xa5fremt at boligst\xc3\xb8tten udbetales i form af boligsikring, s\xc3\xa5 deler staten og kommunen udgiften ligeligt. Udbetales boligst\xc3\xb8tten i form af boligydelse s\xc3\xa5 betaler staten 75\xc2\xa0% og kommunen 25\xc2\xa0%._NEWLINE_Udgifter til istands\xc3\xa6ttelsesgaranti og leje efter \xc2\xa7\xc2\xa7 70 og 71 d\xc3\xa6kkes 100\xc2\xa0% af staten.'